Diari Oficial de la Generalitat Valenciana


Sumari del DOGV 2721, del 02-04-1996 (1996/837815)

RESOLUCIÓ de 6 de març de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni entre la Generalitat Valenciana (Conselleria de Cultura, Educació i Ciència) i l'Ajuntament de Villena per a la reclassificació com a professional del conservatori municipal de música.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2721

Data del DOGV
:   02-04-1996

Secció del DOGV
:   ALTRES DISPOSICIONS

Número del document
:   1996/837815


Data del document
:   06-03-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 6 de març de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni entre la Generalitat Valenciana (Conselleria de Cultura, Educació i Ciència) i l'Ajuntament de Villena per a la reclassificació com a professional del conservatori municipal de música.   
Subscrit, després de la tramitació reglamentària, entre la Generalitat Valenciana (Conselleria de Cultura, Educació i Ciència) i l'Ajuntament de Villena, el dia 6 d'octubre de 1995, un conveni per a la reclassificació com a professional del conservatori municipal de música, i en compliment del que estableix la clàusula deu del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0048/96, i que figura com a annex d'aquesta resolució.  
València, 6 de març de 1996.- La directora general de Coordinació Institucional i Secretariat del Govern.  
Conveni entre la Generalitat Valenciana (Conselleria de Cultura, Educació i Ciència) i l'Ajuntament de Villena per a la reclassificació com a professional del conservatori municipal de música  
València, 6 de octubre de 1995.  
Reunits  
D'una banda el Sr. Fernando Villalonga Campos, conseller de Cultura, Educació i Ciència de la Generalitat Valenciana, facultat per a aquest acte mitjançant acord adoptat pel Govern Valencià en la reunió del dia 29 d'agost de 1995.  
De l'altra banda, el Sr. Vicente Rodes Amorós, alcalde-president de l'Ajuntament de Villena, facultat per a aquest acte per l'acord del ple de l'ajuntament esmentat de 6 de juliol de 1995.  
Manifesten  
L'Ajuntament de Villena acordà sol·licitar la reclassificació com a professional del conservatori municipal elemental de música de l'esmentada localitat, dins el marc educatiu de la Llei Orgànica 1/1990, de 3 d'octubre, d'Ordenació General del Sistema Educatiu.  
Aquest conservatori va ser autoritzat pel Decret 137/1989, de 4 de setembre, del Govern Valencià, per a impartir els ensenyaments de grau elemental següents: solfeig i teoria de la música, conjunt coral, piano, violí, guitarra i clarinet. Mitjançant les ordres de 20 de juliol de 1990 i de 3 de juny de 1991, de la Conselleria de Cultura, Educació i Ciència, amplià la seua autorització als ensenyaments de flauta, oboè, trompeta, fliscorn, saxòfon, trombó, bombardí, tuba i percussió.  
Per ordre de 15 d'octubre de 1992, de la Conselleria de Cultura, Educació i Ciència, va ser autoritzat a impartir els ensenyaments de grau mitjà del pla 66 següents: piano, clarinet, saxòfon, conjunt coral, estètica i història de la música, de la cultura i de l'art, harmonia, formes musicals, música de cambra, improvisació i transposició instrumental.  
La Inspecció Educativa ha emès informe favorable a la petició perquè s'ajusta a allò establert al Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics, així com al Decret 151/1993, de 17 d'agost, del Govern Valencià, pel qual s'estableix el currículum dels graus elemental i mitjà de música i es regula l'accés als citats graus, en allò referit als objectius, els continguts i el sistema d'avaluació corresponents als estudis de grau mitjà sol·licitats.  
El Servei de Gestió i Supervisió de Projectes i Construccions ha emès informe tècnic favorable a la sol·licitud perquè el centre disposa de tots els espais exigits en l'article 15 del Reial Decret 389/1992, de 15 d'abril.  
Per tot això, en virtut de les competències que atorga el Reial Decret 2093/1983, de 28 de juliol, sobre traspàs de funcions i serveis de l'administració de l'Estat a la Generalitat Valenciana en matèria d'educació, i la Llei 7/1985, de 2 d'abril, reguladora de les Bases de Règim Local, la Conselleria de Cultura, Educació i Ciència i l'Ajuntament de Villena acorden subscriure aquest conveni d'acord amb les següents  
Clàusules  
Primera. Es reclassifica com a professional el conservatori municipal de música de Villena, amb número de codi 46773199, ubicat a la plaça de Santiago, 2, de Villena.  
Segona. El Conservatori Professional de Música de Villena impartirà, amb reconeixement oficial i plenes facultats acadèmiques, els ensenyaments de música recollits en la Llei Orgànica 1/1990, de 3 d'octubre, corresponents a les especialitats de grau elemental i mitjà següents: piano, violí, viola, violoncel, contrabaix, guitarra, flauta, oboè, clarinet, saxòfon, trompa, trompeta, trombó, fagot i percussió, amb una capacitat conjunta de 518 llocs escolars.  
Així mateix impartirà la resta d'assignatures obligatòries previstes en els currícula de grau mitjà i elemental als quals, per a cadascuna de les especialitats assenyalades, fa referència el Decret 151/1993, de 17 d'agost, del Govern Valencià.  
A efectes administratius i exclusivament en relació als ensenyaments de grau mitjà, el Conservatori Professional de Música de Villena queda adscrit al Conservatori Professional de Música Ruperto Chapí, d'Elda (número de codi 37633457).  
Tercera. Provisionalment, fins la seua extinció d'acord amb el calendari vigent d'aplicació de la LOGSE, aquest conservatori impartirà els ensenyaments de grau mitjà i elemental, previstos en el Decret 2618/1966, de 10 de setembre, corresponents a les especialitats de la nova ordenació anteriorment assenyalades.  
Quarta. Correspon al titular del Conservatori Professional de Música de Villena la dotació pressupostària necessària per a les despeses derivades de personal docent i no docent, així com del funcionament de l'esmentat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Ciència per a la concessió de subvencions als centres públics d'ensenyaments de música.  
Cinquena. El Conservatori Professional de Música de Villena se sotmetrà a l'autoritat de la Conselleria de Cultura, Educació i Ciència i de la Inspecció Educativa en allò previst pel Decret 180/1992, de 10 de novembre, del Govern Valencià pel què es regula l'organització i funcions de la Inspecció Educativa i s'estableix el sistema d'accés i permanència en l'exercici.  
Sisena. El titular del conservatori es compromet a:  
a) Complir allò que estableix, pel que fa a òrgans de govern dels centres públics, el títol tercer de la Llei Orgànica 8/1985, de 3 de juliol, reguladora del Dret a l'Educació, amb les especificitats que determina l'últim paràgraf de la disposició addicional segona de l'esmentada llei orgànica.  
b) Complir els requisits establerts a l'article segon, apartat 2, del Decret 2618/1966, de 10 de setembre, sobre reglamentació general de conservatoris de música, i en el Reial Decret 389/1992, de 15 d'abril, pel qual s'estableixen els requisits mínims dels centres que imparteixen ensenyaments artístics.  
c) Fer que els plans d'estudis, els programes, la dedicació horària, els nivells i el sistema d'avaluació que s'hagen de desenvolupar es corresponguen amb els establerts en la legislació vigent (Reial Decret 756/1992, de 26 de juny, Decret 151/1993, de 17 d'agost, del Govern Valencià, i el Decret 2618/1966, de 10 de setembre).  
d) Seguir les mateixes directrius acadèmiques que l'administració educativa dicte per als centres dependents de la Conselleria de Cultura, Educació i Ciència, pel que fa a l'organització escolar del conservatori, i a presentar cada curs acadèmic una programació general anual en què consten les dades acadèmiques i administratives del centre.  
Així mateix, haurà de notificar a la Conselleria de Cultura, Educació i Ciència les modificacions d'horari i els canvis de professorat que puguen produir-se, adjuntant-hi els documents que justifiquen el compliment de la titulació exigida al nou professorat.  
e) La custòdia d'actes, expedients d'alumnes, registres de correspondència oficial, i tots aquells documents de caràcter administratiu que es generen en virtut de les facultats que se li confereixen.  
Setena. Aquest conveni tindrà efecte, pel que fa al reconeixement dels ensenyaments de grau mitjà de la nova ordenació educativa, a partir del curs acadèmic 1995-96, i pel que fa a les assignatures de grau mitjà del pla 66, no autoritzades anteriorment, següents: flauta, oboè, violí, guitarra, trompeta, trombó, trompa i percussió, a partir del curs acadèmic 1994/95.  
Vuitena. Les modificacions que es produesquen en els ensenyaments, instal·lacions i altres requisits mínims que, d'acord amb el Reial Decret 389/1992, de 15 d'abril, ha de tenir el centre, caldrà que siguen notificades a l'administració educativa, la qual instruirà un expedient que serà tramitat de manera anàloga a com es fa en el cas dels centres privats. Les modificacions esmentades tindran efecte en el moment en què es modifique aquest conveni o se subscriga l'addenda corresponent a aquest.  
Novena. Aquest conveni tindrà una duració indefinida, i es podrà extingir, no obstant això, per qualsevol de les causes següents:  
a. Per mutu acord de les parts  
b. Per incompliment de les obligacions assumides per l'Ajuntament de Villena.  
c. Per denúncia d'una de les parts, amb un avís previ de, com a mínim, sis mesos abans de l'inici del curs acadèmic en el qual s'haja d'extingir.  
d. Per canvi de titularitat o cessament de les activitats.  
Aquesta extinció tindrà efectes a partir de la fi del curs en què es donen les causes esmentades.  
En els supòsits previstos en els punts b) i d), l'extinció requerirà la comunicació prèvia de la conselleria al titular del conservatori.  
Deu. Aquest conveni caldrà que s'inscriga en el Registre de Centres Docents de la Comunitat Valenciana i en el Registre de Convenis de la Generalitat Valenciana, a més de ser publicat en el Diari Oficial de la Generalitat Valenciana.  
Com a prova de conformitat i perquè en quede constància, les dues parts firmen aquest conveni en el lloc i la data consignats anteriorment.  
El conseller de Cultura, L'alcalde-president de  
Educació i Ciència l'Ajuntament de Villena,  
Fernando Villalonga Campos Vicente Rodes Amorós